google/wiki40b huggingface dataset:
Serpukhov

Serpukhov (russisk: Се́рпухов) er en gammel by i Moskva oblast i Russland. Den ligger ved samløpet av elvene Oka og Nara, 99 km sør for Moskva. Innbyggertall: 131 097 (folketelling 2002)

Historie

Byen Serpukhov ble etablert i 1339 for å beskytte de sørlige rutene inn mot Moskva. To år senere ble det gjort til sete for det mektige fyrstedømmet som ble styrt av Dmitrij Donskojs slektning og nære medarbeider, Vladimir av Serpukhov. Fyrstedømmet varte til 1456, da den siste prinsen flyktet til Litauen. Under den store konfrontasjonen ved Ugra ble byen gjort til et av tre støttepunkt for armeen til Storfyrstedømmet Moskva under Ivan III. 
Ettersom byen ofte var utsatt for angrep, ble det nødvendig å beskytte den med en steinfestning, eller kreml, et arbeid som ble fullført i 1556. Festningen ligger på en bratt ås, hvor den lille elva Serpejka munner ut i elva Nara. Deler av festningen ble imidlertid i løpet av 1800-tallet ødelagt av byens egne innbyggere, som brukte kalksteinen til sine private residenser. Faktisk er det store flertallet av kjellere i nærliggende hus bygget av dette materialet. 
Etter hvert som det russiske riket utvidet seg sørover utviklet byen seg til en handelsby og som et religiøst senter. På 1800-tallet gjorde tekstilindustrien sitt inntog, og i sovjettiden ble det bygget opp ytterligere industri i byen.

Severdigheter

Inne i byens kreml er det viktigste monumentet Treenighetskatedralen, bygget i 1696 i Moskva-barokk stil. Vysotskijklosteret har en katedral og refektorium fra slutten av 1500-tallet. Et annet viktig kloster er Vladytsjnij, med Kallskatedralen og den teltlignende St. Georgskirken, begge bygget under Boris Godunovs styre. Det sistnevnte klosteret er oppkalt etter ærestittelen til russiske biskoper, ettersom det ble grunnlagt av metropolitt Aleksij i 1360.

Økonomi

I nyere tid har Serpukhov blitt et lokalt industrielt senter, som i dag blant annet omfatter virksomheter innen maskinbygging, møbel- og klesproduksjon og papirindustri. Ved SeAZ-fabrikken har mikrobilen Lada Oka blitt produsert siden 1980-tallet.
Byen har mange skoler og utdanningsinstitusjoner. 
Serpukhov ligger ved den russiske hovedveien M2 (som er en del av E105), som går fra Moskva til Kharkiv i Ukraina, og også ved den ringformede A 108, som går rundt Moskva-området.  Byen ligger også ved toglinjen Moskva-Tula.
House M.D.

Handling

TV-seriens hovedperson er dr. Gregory House, spilt av den britiske skuespilleren Hugh Laurie. House er et usympatisk, selvsentrert medisinsk geni og er sjef for diagnoseavdelingen på det oppdiktede Princeton-Plainsboro Teaching Hospital i New Jersey. De fleste av House'  medisinske teorier om hva som feiler pasientene sine er basert på en kombinasjon av magefølelse og unaturlig gode gjetninger. Teoriene er så uvanlige og usannsynlige at de krever livsfarlige behandlingsmetoder. House sine metoder krever som regel sykehusets direktør sin godkjennelse og fører han ofte til direktøren dr. Lisa Cuddy, spilt av Lisa Edelstein. Cuddy er den eneste personen som våger å si nei til House, selv om han som regel får det som han vil.
House sitt team består av dr. Allison Cameron (Jennifer Morrison), dr. Eric Foreman (Omar Epps) og dr. Robert Chase (Jesse Spencer) i de første årene av hans tilværelse på Princeton-Plainsboro. Mot slutten av den tredje sesongen splittes gruppen og House velger ut tre nye leger i tillegg til dr. Foreman som etter mye om og men slår seg til ro i gruppen til House. For å velge ut sine nye gruppemedlemmer bruker House en noe utradisjonell metode. Han kaller inn rundt 40 leger som i løpet av den fjerde sesongen må løse vanskelige medisinske gåter for å bevise at det er akkurat de som fortjener en plass på House' sin gruppe.  På slutten av sesong 4 står han igjen med tre leger pluss dr. Foremann. Den nye gruppen til House består nå av dr. Remi (Thirteen) Hadley (Olivia Wilde), dr. Lawrence Kutner (Kal Penn) og dr. Chris Taub (Peter Jacobson) i tillegg til dr. Eric Foremann. Vi møter fremdeles dr. Cameron og dr. Chase i forskjellige roller rundt om på sykehuset. Mot slutten av sesong 5 blir dr. Kutner skrevet ut av serien og tidlig i sesong 6 forlater dr. Cameron serien, mens dr. Chase nok en gang blir en del av gruppen. 
I tillegg til legene på House sin gruppe og dr. Cuddy spiller dr. James Wilson (Robert Sean Leonard) en viktig rolle i serien. Wilson er House sin eneste trofaste venn som følger han opp uansett hvor uprofesjonelt han oppfører seg. Gjennom sesongene er forholdet mellom House og Wilson vel så spennende som selve pasientgåten.
TV-serien har blitt rosende omtalt av kritikere og har hatt høye seertall helt fra start. Den første episoden ble sett av syv millioner mennesker i USA. Serien var på topp ti-listen over de beste TV-seriene i USA fra sesong 2 til sesong 4. House har også mottatt flere priser deriblant; People's Choice Awards, Peabody Awards, to Golden Globe Awards og tre Primetime Emmy Awards.
Subdominant

I funksjonsteorien er subdominant betegnelsen på treklangen over fjerde trinnet (kvart) i enten Dur eller moll. I C-dur er F-dur den subdominante treklangen, i c-moll er det f-moll.
Man kan også snakke om subdominant toneart, det vil si tonearten som tilhører subdominantens treklang. Eksempelvis er e-moll den subdominante tonearten til h-moll.
Kvintsirkelen til høyre kan blant annet brukes til å finne en tonearts subdominant. Dersom man for eksempel ønsker å finne subdominanten i C-dur tar man utgangspunkt i C (blå skrift) og går et trinn mot urviseren. Der vil man finne F.

På samme måte er e-moll subdominanten til h-moll eller b-moll subdominanten til f-moll (rød skrift).
Makrellbekken

Makrellbekken er et boligområde i Bydel Vestre Aker vest i Oslo. Det ligger mellom Smestad og Holmen, og avgrenses av Sørkedalsveien i sør og Røabanen i nord.
Navnet kommer fra en bekk ved samme navn, som også gav navn til to tidligere husmannsplasser under Søndre Smedstad. Våningshuset på den ene av disse ble flyttet til Bygdøy i 1953. Der Njårdhallen ligger i dag lå plassen Trasop, og litt bortenfor denne ligger Gjetebråten, rehabilitert i nyere tid og fortsatt i bruk som bolig.
Navnet «Makrellbekken» kommer ikke av fisken makrell, men er derimot en fordansking av «Markskillebekken», et navn som kommer av at bekken dannet grensen mellom gårdene Huseby, Voksen, Smedstad og Holmen.
Makrellbekken fikk sitt første forretningsbygg på 1920-tallet, og T-banen kom i 1935 med Makrellbekken stasjon. Før og under okkupasjonen hadde Makrellbekken et steinbrudd, der tennisbanene til Njård nå ligger. Her arbeidet sovjetiske krigsfanger under krigen.
I dag ligger Njårdhallen like ved Makrellbekken stasjon, og her står en statue over krigshelten Gregers Gram, som var aktiv i idrettklubben Njård. Tomten ovenfor Njårdhallen er den såkalte «Ambassadetomta», hvor USAs ambassade er plassert.
Kohouteks komet

Kohouteks komet (formelt kalt C/1973 E1) er en komet oppdaget av den tsjekkiske astronomen Lubos Kohoutek når han kikket gjennom bilder tatt i begynnelsen av mars 1973 ved Hamburg-observatoriet i Tyskland. Beregninger viste at kometen skulle passere solen og være på sitt nærmeste mot slutten av 1973.
Fredrik Franz IV av Mecklenburg-Schwerin

Bakgrunn

Han ble født i Palermo som sønn av Fredrik Franz III, storhertug av Mecklenburg-Schwerin og storfyrstinne Anastasia Mikhailovna av Russland.  I Villa Belmonte der i byen bodde hans foreldre mesteparten av året, ettersm Fredrik Franz III gjerne oppholdt seg i sørligere land av helbredsgrunner.
Fredrik Franz gikk likesom sin far på Vitzthumsche Gymnasium i Dresden.

Storhertug

Han etterfulgte sin far som storhertug 10. april 1897, men ettersom han var mindreårig ble storhertugdømmet styrt av onkelen hans, hertug Johann Albrecht av Mecklenburg-Schwerin (1857–1920), som regent til Fredrik Franz ble myndig i 1901.  I mellomtiden hadde Fredrik Franz fra høsten 1900 innledet srudier i rettsvitenskap ved universitetet i Bonn.
Etter sin regjeringstiltredelse bestrebet han seg sammen med sine ministre på å reformere Mecklenburgs forfatning. Alle forslag strandet imidlertid på motstand fra godseierne og Mecklenburg-Strelitz.
Etter at hans slektning Storhertug Adolf Frederik VI av Mecklenburg-Strelitz, den siste regent i delhertugdømmet Mecklenburg-Strelitz, begikk selvmord i 1918, forvaltet Frederik Frans som regent også denne del av Mecklenburg. Han regjerte  til han ble tvunget til å abdisere fra tronen 14. november 1918 etter at Det tyske keiserriket hadde tapt i første verdenskrig.
En annerledes Love Story

Handling

Harry (Alan Bates) er en gift forfatter som innleder et forhold til Natalie (Dominique Sanda), hvis mann vet at hun er utro. Den overarbeidede Harry har samtidig problemer med å skille mellom virkelighet og fantasi, noe som gjør seerne usikker på om forholdet bare eksisterer i hans fantasi. Er hun virkelig eller er hun bare en karakter i hans neste bok.

Om filmen

Filmen ble utgitt på video i Norge med tittelen En anderledes Love Story av svenske Walthers Video. Norsk distributør var Mayco AS.
Old Melbourne Gaol

Old Melbourne Gaol er et tidligere fengsel, og det eldste, i Melbourne, Australia. Det ble bygd i 1841.
Dicyrtomidae

Utseende

Spretthaler av kulespretthale-typen. Kroppen er nesten kulerund og ofte ganske fargerik, rosa er en vanlig farge. Hodet er stort, antennene fire-leddete, omtrent så lange som kroppen, det fjerde leddet er mye kortere enn det tredje. Fasettøynene er nokså store til spretthaler å være, mørke på farge. Bakkroppen har en del lange, lyse hår.

Utbredelse

Familien er utbredt i alle verdensdeler, med flest arter i Sørøst-Asia.
Grand Prix Cycliste de Montréal 2010

Grand Prix Cycliste de Montréal 2010 var den første utgaven av Grand Prix Cycliste de Montréal. Rittet ble arrangert 12. september over 16 runder på totalt 193,6 km.
Pavel Nakhimov

Bakgrunn

Nakhimov var sønn av en russisk pensjonert major. I 1815 begynte han på marinekademiet i St. Petersburg.

Karriere

Han gjorde sin aller første sjøreise i 1817 om bord på fregatten «Feniks» som blant annet reiste utenfor kysten av Sverige og Danmark. Kort tid senere ble han forfremmet til underoffiser. I februar 1818 gikk han opp til eksamen for å begynne som sjøkadett og han ble nesten umiddelbart tildelt en plass i den russiske Østersjøflåten. 
I begynnelsen av hans sjømilitære karriere var Nakhimovs erfaring begrenset kun til reiser i Østersjøen og en mer omfattende tur fra den russiske havnebyen Arkhangelsk til marinebasen Kronstadt som lå nær byen St. Petersburg. Hans militære gjennombrudd kom i mars 1822 da han ble tildelt ansvaret fregatten «Kreiser» som var en del av en ekspedisjon som var ledet av kjente russiske oppdageren Mikhail Lazarev som allerede hadde gjennomført flere ulike reiser over det meste av verden. 
I løpet av verdensomseilingen med fregatten Kreiser som tok tre år ble Nakhimov forfremmet til graden løytnant. På slutten av denne ekspedisjonen mottok han sin første pris, nemlig St. Vladimir IV-ordenen. Han returnerte etter ekspedisjonen til sitt hjemland og slo seg ned i Smolensk og i løpet av sin tid borte fra den russiske flåten ble han forelsket i en jødisk kvinne ved navn Aesjya. Hun var av fransk og ukrainsk avstamning og var mye yngre enn det han var. Han giftet seg med henne i løpet av sommeren 1825. 
I 1825 ble Nakhimov tildelt styringen av krigsskipet «Azov» med over 70 kanoner som gjorde sin jomfrutur fra Arkhangelsk til Kronstadt høsten 1826. Det var på denne turen han fikk nyheten om at hans kone var gravid med det som senere skulle vise seg å være tvillingjenter som ble hetende Natalja og Olga. 
Under Krimkrigen utmerket Nakhimov seg ved å tilintetgjøre store deler av den osmanske flåten ved Sinope i 1853. Han har senere beskrevet det som hans fineste time da han under beleiringen av Sevastopol forsvarte byen og dets havn mot osmanene fra en base for den russiske Svartehavsflåten. Han ble utnevnt til admiral på grunn av dette slaget, men han ble dødelig såret i hodet av en snikskytter kort tid senere og døde av skadene to dager etterpå. 
Nakhimov ble gravlagt i St. Vladimir-katedralen i Sevastopol sammen med flere andre russiske offiserer. Det ble også reist et monument til hans minne. Han ble tildelt flere æresbevisninger posthumt. Nakhimov-ordenen ble bevart som en av de høyeste militære dekorasjoner i Sovjetunionen. I Sovjetunionen ble Nakhimov sjøskole introdusert for tenåringer og ble oppkalt etter den berømte admiralen.
Tennis under Stillehavslekene 1963

Tennis under Stillehavslekene 1963. Tennis var en av flere sporter som var med i de første Stillehavslekene som ble arrangert i Suva på Fiji i perioden 29. august til 8. september 1963. Det var både menn og kvinner fra elleve nasjoner deltok i tennisturneringen.
Fars kraftverk

Fars kraftverk er et varmekraftverk med kogenerasjon i provinsen Fars i Iran. Det har en installert produksjonskapasitet på 1335 MW, fordelt på 3 like store blokker / turbiner á 345 MW hver. Teknologien er levert av bl.a Doosan, Alstom og Siemens.
Anlegget ble utbygd i årene 1995–2002. Brenselstypen er naturgass og tungolje. Dette er landets sjette største varmekraftverk målt etter installert effekt.
Donacia bicolora

Utseende

Donacia bicolora er mellom 8,5-11 mm lang. Kroppen er langsmal og ikke så oval som bladbillene ofte er. Den er naken, uten en kort, tett og fin behåring på halskjoldet og dekkvingene. Den er metallisk farget, dekkvingene i nyanser av blått- eller grønt. Hver av dekkvingene har fire groper nær sømmen (midtlinjen), samt ytterligere to ved sidekanten. Halskjoldet er på midten med punktur.  Bakkroppen smalner bakover. Hodet er fremover-rettet. Beina er mørke på farge og har metallglans, de er forholdsvis lange.  Baklårene har en tann (utvekst) og er kortere enn dekkvingene, de når ikke til spissen.

Levevis

Både larvene og de voksne (imago) billene finnes nær ferskvann hvor de lever av å spise blad på næringsplanten. På en rekke ulike planter som vokser i strandsonen, i ferskvann. Larvene lever under vannoverflaten. De voksne er særlig aktive i solskinn.
Donacia bicolora tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Max Brod

Liv

Brod ble født inn i en jødisk familie. Han fullførte et jus-studium i 1907 og studerte dessuten musikkvitenskap, komposisjon og klaver, og var en utmerket pianist. Som overbevist sionist ble han i 1918 medlem av Jüdische Nationalrat. Han arbeidet i statsforvaltningen, og fra 1924 bidro han som kritiker for Prager Tagblatt. 
Da nazistene invaderte Tsjekkoslovakia i 1939, flyktet Brod til Tel Aviv og bodde der resten av sitt liv.

Virke

I sin egen levetid ble Brod regnet som en vellykket forfatter, men verkene hans er stort sett glemt. Heller ikke Brods komposisjoner er mye påaktet; det dreier seg om sanger, arbeider for klaver, og musikk for sitt eget skuespill. 
Brods hovedbetydning hviler  på hans rolle som ivaretaker av Franz Kafkas etterlatte manuskripter. Mot Kafkas uttrykkelige ønske tok Brod vare på de upubliserte verkene hans, redigerte og publiserte dem. I 1937 skrev han den første biografien om vennen: Franz Kafka, eine Biograpie.
I nært samarbeid med Leoš Janáček oversatte Brod fem av komponistens tsjekkiske operalibretti til tysk. Siden tsjekkiskspråklige operaer var utenkelige utenfor det tsjekkiske språkområdet, hjalp han med det Janáček fram til internasjonalt ry. Brod skrev også den første Janáček-biografien, samt flere andre publikasjoner om ham. Brod skrev dessuten en studie om Gustav Mahler, Beispiel einer Deutsch-Jüdischen Symbiose (1961). Han hjalp også komponisten Jaromír Weinberger fram, og regnes som den som oppdaget dikteren Franz Werfel.
Norgesmesterskapet i bueskyting 1988

Norgesmesterskapet i bueskyting 1988 bestod av flere arrangementer som i 1988 kåret norgesmestere i bueskyting.
NM innendørs ble arrangert i Tønsberg 19.–20. mars. 
NM i skiveskyting ble arrangert i Notodden 14. august. 
NM i jakt- og feltskyting ble arrangert i Nordfjordeid 10. september. 
Kongepokalene ble vunnet av Hilde Østvold og Øistein Bråthen.
Hilde Østvold fikk kongepokalen fordi hun vant juniorklassen innendørs med bedre resultat enn vinneren i seniorklassen.
Stanislaw Burzynski

Forskning på alternativ kreftbehandling

Burzynski etablerte i 1976 sin egen klinikk i Texas hvor han etter tillatelse fra delstatsmyndighetene driver forskning på kreftbehandling med et preparat han har døpt antineoplaston. Hypotesen bak behandlingsmetoden har fortsatt ikke blitt verifisert gjennom vitenskapelig forskning. Metoden er heller ikke uten bivirkninger slik Burzynski hevder, da antineoplaston inneholder fenyleddiksyre som kan gi hjerneskade. I tillegg inneholder det natrium i så store doser at det kan gi dødelig hypernatremi.
Effekten av Burzynskis behandling er ikke påvist i studier som han ikke selv har stått for, og disse har heller ikke latt seg duplisere av andre forskere.
Behandling ved klinikken er meget kostbar. Den får kun lov til å behandle pasienter som er oppgitt av konvensjonell kreftbehandling. Også norske pasienter har inngått i behandlingen ved Burzynskis klinikk etter å ha blitt oppgitt av legene.

Juridiske utfordringer

I 1994 ble Burzynski dømt for å ha forfalsket en søknad om å få dekket en av sine pasienters kostnader til behandlingen. For å få disse 90 000 dollar refundert ble den uautoriserte behandlingen beskrevet som regulær kjemoterapi.
Myndighetene i Texas har forbudt Burzynski å markedsføre antineoplaston som kreftbehandling, men de har ikke valgt å stanse hans forskningsprogram selv etter over 30 år uten resultater. Klinikken har også vært i føderale myndigheters søkelys, og i 2009 fikk den en offisiell advarsel fra FDA. I 2010 mottok klinikken også irettesettelse fra delstatsmyndighetene i Texas for brudd på retningslinjene for pasientbehandling.

Trusler mot kritikere

Burzynskis kontroversielle praksis har ledet til oppmerksomhet fra kritikere, og særlig beskyldes han for å tukle med rapportering av behandlingsresultater og bruk av anekdotiske bevis. Flere av skeptikerne har blitt møtt med trusler fra klinikken. Blant disse var den 17 år gamle britiske bloggeren Rhys Morgan som tidligere hadde mottatt James Randi Award for Grassroots Activism.
Citalopram

Farmakologiske egenskaper

Citalopram metaboliseres av enzymet CYP2C19. På grunn av genetisk variasjon i dette enzymet kan effekten og bivirkningene variere sterkt fra person til person ved samme dose. En genetisk analyse for CYP2C19 kan være nyttig for å kunne finne riktig dose.
Triangelbakkefly

Utseende

Et middelsstort (vingespenn 36 – 46 mm), gråbrunt nattfly. Forvingen har to kavdratiske, svarte flekker som noen ganger er forbundet bakerst, en innenfor ringmerket og en mellom ringmerket og nyremerket. Disse merkene er lyskantede. Mellommlinjene, som avgrenser vingens midtfelt, er lyse, ikke bølgete. Det er en svart flekk nær vingespissen og også en utydelig, svart flekk ved roten. Bakvingen er lyst gråbrun. Larven er naken, trinn, brun med et rosaaktig skjær, med en svart flekk på ryggsiden av det bakerste kroppsleddet.

Levevis

Den lever mest i skog. Larvene lever på ulike busker og urter, blant andre bringebær. De voksne sommerfuglene flyr i juni – august. De kommer gjerne til lys, og besøker blomster.

Utbredelse

Den finnes over det meste av Europa og videre østover til det sentrale Sibir. I Norge er den utbredt nord til Møre og Romsdal.
Großmarkthalle (Frankfurt)

Großmarkthalle i Frankfurt-Ostend var frem til 4. juni 2004 et stormarked hvor det ble handlet med frukt og grønnsaker.
Bygningen ble åpnet den 25. oktober 1928, og har en lengde på 220 meter, en bredde på 50 meter, en høyde på mellom 17 og 23 meter og et areal på 13 000 kvadratmeter, og var da den ble åpnet den største bygningen i byen. Den ble fredet i 1984.
1. januar 2005 solgte byen Frankfurt arealet til Den europeiske sentralbanken, som skal bygge sitt nye hovedkontor der. Den planlagte skyskraperen bestående av to 180 meter høye tårn som slynger seg om hverandre, og som er tegnet av Wien-arkitektkontoret Coop Himmelb(l)au, skal stå ferdig i 2010. Den gamle Großmarkthalle vil også bli bevart, og skal ombygges til pressesenter for Den europeiske sentralbanken.
Campobasso

Campobasso (campobassisk dialekt: Kambuàš) er en by i det sentrale Italia, om lag 75 kilometer nord/nordøst for Napoli. Byen har om lag 50 000 innbyggere og er hovedstad i  provinsen Campobasso og i regionen Molise. Campobasso ligger ved elva Biferno og er omgitt av fjellene Sannio og Matese.
Campobasso har vært kjent for kniv- og sakseproduksjonen siden 1300-tallet. Byen er òg kjent for sin produksjon av pærer og osten scamorza.
Camissecla

Utseende

Små (vingespenn 20-25 millmeter) stjertvinger med én ganske kort og én lengre stjert på bakvingen. Vingene er forhoildsvis smale, vingeformen minner om blåvinger. Oversiden er metallisk blå med svarte ytterkanten. Undersiden er grå, gjerne med en lys tverrstrek og en oransje flekk ved bakhjørnet.

Utbredelse

Disse artene lever i Mellom- og Sør-Amerika, fra Guatemala i nord til Santa Catarina (Brasil) i sør.
Borge kapell og gravlund

Borge kapell og krematorium i Fredrikstad kommune ble tatt i bruk i 1961.
Etter at Fredrikstad krematorium ble nedlagt i 1999, utførte Borge kremasjoner også for resten av Fredrikstad inntil denne virksomheten ble konsentrert til Sarpsborg krematorium i 2006.
Gravlunden har også muslimske gravfelt, men ifølge lokalpressen brukes disse bare i begrenset grad.
Uleholmen

Uleholmen er ei øy i Færder kommune i Vestfold fylke. Uleholmen ligger helt sør i kommunen, sør for Hvasser. Øya har bebyggelse, men har trolig aldri hatt fast bosetning. Tidligere var havna innenfor Uleholmen et samlingssted for makrellfiskerne. Her ble fersk fisk solgt til oppkjøpere som transporterte fisken videre til markedet i byene. 
Uleholmen er ei populær øy for båtfolket i Ytre Oslofjord. Havneområdet er registrert kulturminne.
Uleholmen ble i 2013 en del av Færder nasjonalpark, og øya var tidligere i Ormø-Færder landskapsvernområde.
Hans Hermann Groër

Bakgrunn

Han ble født i Wien av tyske foreldre, og flyttet med foreldrene til Tsjekkoslovakia i 1929 og bodde der i ti år. Han hadde tsjekkoslovakisk statsborgerskap frem til 1939, da han kom tilbake til fødelandet, som da var innlemmet i Det tyske rike.

Prest

Etter prestestudier i Østerrike ble han presteviet i 1942 i Wien. Etter tjeneste som feltprest og kapellan var han studieprefekt ved juniorseminaret i Hollabrunn samtidig som han tok utdypende teologiske studier 1946–1952. Han var medlem av lærerfakultetet på Hollabrunn-instituttet 1952–1974, og organiserte tradisjonelle pilegrimsferder til mariavalfartsstedet Roggendorf. Der var han rektor for mariahelligdommen 1969–1976.
I 1974 sluttet han seg til Benediktinerordenen og tok navnet Hermann. Han avla sine høytidelige ordensløfter i 1980. Han var spiritual og kirkerektor for klosterkirken i Mariendorf (ved Roggendorf) 1982–1986.

Erkebiskop, kardinal

Han ble utnevnt til erkebiskop av Wien den 15. juli 1986, og bispeviet i september av kardinal Franz König. Han ble selv kardinal i 1988.
I 1995 frasa han seg den sjelesørgeriske ledelsen for erkebispedømmet etter at det var fremkommet anklager om seksuelt misbruk mot ham. Etter at pave Johannes Paul II oppfordret ham det, frasa han seg alle kirkelige plikter og rettigheter som erkebiskop og kardinal og forlot Østerrike i 1998. Han innrømmet aldri noen skyld. Noen borgerlig rettsforfølgelse fant aldri sted, og anklagene mot ham var ikke fremkommet før mange år etter den borgerlige retts foreldelsesfrister var utløpt. Etter Vatikanets ønske tilbrakte han flere måneder nær Dresden i Tyskland. Senere levde han som pensjonist i prioratet Sankt Josef i Maria Roggendorf i Østerrike.
Yilehuli Shan

Yilehuli Shan eller Ilkurishan (forenklet kinesisk: 伊勒呼里山, pinyin: Yīlèhūlǐ shān) er en fjellkjede nord i provinsen Heilongjiang i Folkerepublikken Kina. Den ligger i overgangsområdet mellom De store og De små Hinggan-fjellene. Navnet kommer fra mandsjuisk for pinjekjerne